《凤凰台上忆吹箫》
清代·沈善宝

流水行藏，浮云踪迹，茫茫碧海青天。叹光阴易逝，岁月难延。

底事离愁别绪，抛不去、心上眉边。愁都艳，芙蓉秋雨，芍药春烟。

堪怜。彩毫挥脱，徒萦得蚕丝，万缕缠绵。纵诗成白雪，舌长青练。

究与生平何补，诚不若、桃李无言。空惆怅，瑶台十二，弱水三千。

作者简介：沈善宝，字湘佩，钱塘人。吏部郎中武凌雪继室。有《鸿雪楼诗集》。